Sixtus etc. Venerabili fratri archiepiscopo Vpsalensi salutem etc. Sedes apostolica pia mater recurrentibus ad eam filijs cum humilitate post excessum se libenter propiciam exhibet et benignam. Exhibita siquidem nobis nuper pro parte dilecti filij Johannis Johannis rectoris parrochialis ecclesie in Kwmo, Aboensis diocesis, peticio continebat, quod, cum ipse alias quendam de parrochianis suis ad satisfaciendum de juribus parrochialis ex consuetudini(!) illius diocesis, prout poterat, monuisset, illique propter inobedientiam et contumaciam ingressum ecclesie interdixisset, quidam alius eiusdem Johannis etiam parrochianus et illi primo amicitia coniunctus prefato Johannj insidias parauit et armis prouisus dictum Johannem, cur id fecisset, attrociter increpauit, et, paucis cum eo verbis habitis, ipsum Johannem inuasit cum quodam ligno animo mutilandi vel, ut creditur, eum interficiendi, prefatus vero Johannes, videns sibi mortis periculum imminere et propter clausuras hincinde commode exire non posse, quandam securim a quodam, qui sibi casu astiterat, arripuit et vim ipsius laici repulit eumque in capite vulnerauit, ex quo vulnere prefatus inuasor sequente die, sicut Domino placuit, ex hac luce migrauit. Cum autem, sicut eadem peticio subiungebat, prefatus Johannes, qui presbiter est, de premissis, in quibus aliter, quam ut premittitur, culpabilis non est, doleat ab intimis et in minoribus saltem ordinibus Deo famularj et pro ipsius defunctj anima in ipsis ordinibus orare desideret, pro parte dicti Johannis, qui, ut asserit, parrochialem ecclesiam predictam per decennium possedit, prout ad huc obtinet de presentj, nobis fuit humiliter supplicatum, vt ipsum a reatu homicidij huiusmodi absoluere omnemque ab eo inhabilitatis et infamie maculam siue notam premissorum occasione contractam abolere, secumque super jrregularitate, quam propterea contraxit, et quod in dictis minoribus ordinibus ministrare ac parrochialem ecclesiam predictam quo ad uixerit retinere possit, dispensare de benignitate apostolica dignaremur; nos igitur attendentes, quod prefata sedes non consueuit veniam petentibus denegare, huiusmodi supplicationibus inclinati fraternitati tue per apostolica scripta committimus et mandamus, quatenus eundem Johannem, si id humiliter petierit, a reatu homicidij huiusmodi auctoritate nostra hac vice dumtaxat absoluas in forma ecclesie consueta, jniunctis inde sibi pro modo culpe penitencia salutari et alijs, que de jure fuerint iniungenda, omnemque ab eo jnhabilitatis et jnfamie maculam premissorum occasione contractam penitus aboleas, secumque super jrregularitate et quod minoribus ordinibus dumtaxat ministrare et dictam parrochialem ecclesiam quoaduixerit retinere libere et licite possit et valeat, dicta auctoritate dispenses, non obstantibus premissis ac constitutionibus et ordinationibus apostolicis ceterisque contrarijs quibuscunque, prouiso quod parrochialis ecclesia debitis propterea non fraudetur obsequijs et animarum cura in ea nullatenus negligatur. Datum Rome apud Sanctum Petrurn anno jncarnationis dominice millesimo quadringentesimo septuagesimo quarto, pridie idus martij anno quarto. P. xxx. de Varris.